
Уважаеми дами и господа,
През 2017 година, положихме основите, а през 2018 година предстои да се реализира една идея, зад която застанаха обединени и единни повечето софийски клубове по шахмат. А именно възраждане на: „Първенство на София по шахмат за деца и юноши до 8, 10, 12, 14, 16 и 18 години“ (Градско), което ще се проведе от 23 до 25 февруари в град София.

В рамките на година, в град София, се организират малък брой турнири по класически шахмат. Малките състезатели се нуждаят от по-голям брой участия на подобни форуми, за да поддържат спортно-техническата си подготовка, да подпомагат тренировките си и да постигат по-високи резултати на държавни, европейски и световни турнири. Поради тази основна причина повечето софийски клубове по шахмат, Българска федерация по шахмат 1928“ и Столична община се обединиха, подкрепяйки идеята да се проведе градско първенство по шахмат за софийските деца.
Регистрацията за състезателите, картотекирани в софийските клубове по шахмат на възраст от 5 до 18 години, вече започна. Заявките за участие ще бъдат публикувани в http://chess-results.com. Участието за децата е безплатно.
Софийско Градско първенство ще се проведе по швейцарска система в 7 кръга, отделно за момичета и момчета. Контрола на игра е 60 минути + 30 секунди на състезател за завършване на партията. Класирането е по възрастови групи, отделно за момичета и момчета. Победителите във всяка група, освен медал и купа, получават безплатно настаняване за Държавното индивидуално първенство по класически шахмат в Пловдив или Плевен.
Очакванията на организаторите са традицията, да има градско първенство по шахмат в София, да се възроди и така да се популяризира шахматната игра сред децата.
Във връзка с провеждането на Градско първенство на София по шахмат за деца и юноши, на 20.02.2018 година (вторник) от 11.30 часа в Прес-клуб “България“ с адрес: София, бул. „Евлоги Георгиев“ 38, Национален стадион „Васил Левски“, ще се състои прескоференция, на която ще присъстват: Георги Павлов – директор на турнира, Светлин Марков – представител на  шахматен клуб „НСА“, Васил Илиев -  представител на шахматен клуб „ЦСКА“, Радислав Атанасов – гл.асистент, доктор в Национална Спортна Академия „Васил Левски“, представители на „Българска Федерация по шахмат 1928“, представители на Столична Община.

